Vihreät painavat radikaalit piirteet pinnan alle, nyt halutaan valtaan, kirjoittaa Iltalehden politiikan toimittaja Juha Ristamäki

Täältä kaikki alkoi 1979, Koijärvi Forssassa. Vihreä vaikuttaja Osmo Soininvaara järvellä vuonna 1999. ESA KULMALA

Mahdollisuus palata hallitukseen ja vallan kahvaan - se kutkuttaa nyt vihreitä niin, että osa ei tahdo enää housuissaan pysyä. Kyselyt antavat Koijärvi-liikkeen perillisille historiallisia 17 prosentin kannatuslukuja.

Jos tuo luku toteutuisi myös vuoden 2019 eduskuntavaaleissa, Arkadianmäelle kipuaisi noin 35 vihreätä kansanedustajaa. Se olisi 20 enemmän kuin heitä on tänä päivänä.

Jos vanhat merkit pitävät paikkansa, vihreiden gallup-suosiosta tosin sulaa vaaleissa jonkin verran pois. Noin 15 prosenttia äänistä olisi sekin erittäin vahva suoritus, ja puoluetta olisi vaikea sulkea hallituksen ulkopuolelle.

Kun valtakiima valtaa mielet, alkavat " radikaalit " piirteet häipyä.

Näin nähtiin esimerkiksi eduskunnan alkoholikeskustelussa menneellä viikolla. Vielä ennen vaaleja monet johtavat vihreät vaativat viinejä ruokakauppoihin, nyt ahdistaa jo ajatus A-oluen tuomisesta hyllyille.

Mielenmuutoksensa peittelemiseksi vihreät höperehtivät, miten asiantuntijat nyt varoittelevat seurauksista, jos nelosolutta saa kaupasta. Eihän tilanne vaalien alustilanteesta tähän päivään ole mihinkään muuttunut. Päinvastoin, nuoriso senkun raitistuu. Muuttunut on vain vihreiden näköala päästä valtaan.

Sama koskee yleistä asevelvollisuutta. Vihreiden tavoitteiden mukaan Suomen pitää luopua miesten yleisestä asevelvollisuudesta ja siirtyä kohti valikoivaa asevelvollisuutta ja vapaaehtoista varusmiespalvelusta.

Vihreiden presidenttiehdokas Pekka Haavisto on jo ennättänyt linjaamaan, että hän säilyttäisi miesten yleisen asevelvollisuuden. Odotamme puheenjohtaja Touko Aallon avausta asiassa ja ylipäätänsä uuden puheenjohtajan linjauksia missä tahansa. Vihreiden linja esimerkiksi talousasioissa on linjattomuus - sekin tosin on vihreiden mukaan nykypäivää.

Kova paikka vihreille tulee olemaan ydinvoima. Seuraava hallitus myöntää rakennusluvan Fennovoiman ydinlaitokselle, samoin pitää ratkaista, miten korvataan Fortumin Loviisan voimalaitokset. Suhtautuminen ydinvoimaan repi vihreitä muun muassa kesän puheenjohtajavalinnan alla.

Politiikan tutkija Erkka Railon mukaan vihreät vetoaa vasemmistolaisiin, vaikka puolueen talouspolitiikka on oikeistolaista. Vihreät vetoaa kaupunkilaisiin naisiin ja yhä enemmän myös miehiin. Kokoomuksen Juhana Vartiaisen sanoin, vihreät on ottanut " vanhan sosialidemokratian paikan tulevaisuuteen katsovana reformiliikkeenä " .

Eniten olisin vihreästä hyökyaallosta huolissani kokoomuksen ja SDP:n johdossa. Jos vihreiden kannatus koko maassa huitelee viidessätoista prosentissa, on se kaupungeissa aika kovaa luokkaa.

Hallituksen muodostamisen jälkeen en olisi enää niin huolissani. Talouden tosiasioilla on tapana syödä piintyneimmätkin idealistit.